PIB Headquarters
কোভিড-১৯ সংক্রান্ত পিআইবি’র প্রাত্যহিক সংবাদ
নয়াদিল্লি, ০৮ জুন, ২০২০
স্বাস্থ্য ও পরিবার কল্যাণ মন্ত্রকের কোভিড-১৯ সংক্রান্ত সর্বশেষ তথ্য; কোভিড-১৯ এর সংক্রমণ ক্রমবর্ধমান এমন সুনির্দিষ্ট জেলাগুলির জেলাশাসক, পুর কমিশনার, মুখ্য চিকিৎসা আধিকারিকদের সঙ্গে বৈঠকে মিলিত হলেন কেন্দ্রীয় স্বাস্থ্য সচিব
কেন্দ্রীয় স্বাস্থ্য সচিব শ্রীমতী প্রীতি সুদান ১০টি রাজ্যের ৩৮টি জেলায় যেখানে কোভিড-১৯ এর সংক্রমণ এখনও ঊর্ধ্বমুখী, সেখানকার জেলাশাসক, পুর কমিশনার, মুখ্য চিকিৎসা আধিকারিক, জেলা হাসপাতালের সুপারিনটেন্ডেন্ট সহ ৪৫টি পুর এলাকা/পুর নিগমের মেডিকেল কলেজগুলির প্রিন্সিপালদের সঙ্গে বৈঠক করেন। যে রাজ্যগুলি থেকে ৩৮টি জেলার আধিকারিকদের সঙ্গে এই বৈঠক করা হয়, সেই রাজ্যগুলি হ’ল – মহারাষ্ট্র, তেলেঙ্গানা, তামিলনাডু, রাজস্থান, হরিয়ানা, গুজরাট, জম্মু ও কাশ্মীর, কর্ণাটক, উত্তরাখন্ড এবং মধ্যপ্রদেশ। বৈঠকে ঘনবসতিপূর্ণ শহরাঞ্চলগুলিতে সংক্রমণ ছড়িয়ে পড়ার বিভিন্ন দিক নিয়ে আলোচনা হয়। বাড়ি বাড়ি গিয়ে সমীক্ষার পাশাপাশি, দ্রুত নমুনা পরীক্ষার ওপর আরও অগ্রাধিকার দেওয়ার কথা বৈঠকে বলা হয়।
আগাম রোগ চিহ্নিতকরণের জন্য বাড়ি বাড়ি গিয়ে সমীক্ষার পাশাপাশি, সমীক্ষক দলের সংখ্যা বাড়ানো, অ্যাম্বুলেন্সের সংখ্যা বৃদ্ধি, হাসপাতালগুলিতে শয্যার ব্যবস্থা, মৃত্যু হার কমানোর মতো বিষয়গুলিও আলোচনায় উঠে আসে। নমুনা পরীক্ষাগার থেকে রিপোর্ট পাওয়ার সঙ্গে সঙ্গেই আক্রান্ত ব্যক্তিদের চিকিৎসা আরও জোরদার করার পরামর্শ দেওয়া হয়। দেশে এখনও পর্যন্ত সুস্থ হয়েছেন ১ লক্ষ ২৪ হাজার ৪৩০ জন। গত ২৪ ঘন্টায় আরোগ্য লাভ করেছেন ৫ হাজার ১৩৭ জন। সুস্থতার হার বেড়ে হয়েছে ৪৮.৪৯ শতাংশ। দেশে নিশ্চিতভাবে করোনায় আক্রান্তের সংখ্যা ১ লক্ষ ২৪ হাজার ৯৮১।
বিস্তারিত বিবরণের জন্য https://pib.gov.in/PressReleseDetail.aspx?PRID=1630201 – এই লিঙ্কে ক্লিক করুন।
লকডাউনের সময় রেলের ৩ হাজার ৯৬৫টি রেকে করে প্রায় ১ কোটি ১১ লক্ষ মেট্রিক টনেরও বেশি খাদ্যশস্য সরবরাহ করা হয়েছে
দেশে গত ২৪শে মার্চ থেকে লকডাউন ঘোষণার পরবর্তী সময়ে ভারতীয় রেলের ৩ হাজার ৯৬৫টি রেকে করে প্রায় ১ কোটি ১১ লক্ষ মেট্রিক টন খাদ্যশস্য সরবরাহ করা হয়েছে। রেলপথে পরিবহণের পাশাপাশি, সড়ক ও জলপথেও খাদ্যশস্য সরবরাহ করা হয়েছে। এখনও পর্যন্ত ২ কোটি ৩৪ লক্ষ মেট্রিক টনেরও বেশি খাদ্যশস্য সরবরাহ করা হয়েছে। উত্তর-পূর্বাঞ্চলীয় রাজ্যগুলিতে ১১ লক্ষ ৩০ হাজার মেট্রিক টন খাদ্যশস্য সরবরাহ করা হয়েছে। এছাড়াও, জাতীয় সুরক্ষা আইন এবং প্রধানমন্ত্রী গরিব কল্যাণ অন্ন যোজনার আওতায় ৩ মাসের জন্য ১১ লক্ষ ৫০ হাজার মেট্রিক টন খাদ্যশস্য উত্তর-পূর্বের রাজ্যগুলিতে সরবরাহ করা হয়েছে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630075 – এই লিঙ্কে ক্লিক করুন।
ভারতীয় নৌ-বাহিনী সমুদ্র সেতু অভিযানের আওতায় ইরান থেকে নাগরিকদের উদ্ধার শুরু করেছে
ভারতীয় নৌ-বাহিনী সমুদ্র সেতু অভিযানের আওতায় ৮ই জুন ইরান থেকে নাগরিকদের উদ্ধার অভিযান শুরু করেছে। সেদেশের আব্বাস বন্দর থেকে নৌ-বাহিনীর জাহাজ শারদুল ভারতীয় নাগরিকদের উদ্ধার করে গুজরাটের পোর বন্দরে নিয়ে আসবে। সেদেশ থেকে যে সমস্ত ভারতীয় নাগরিকদের প্রথম পর্যায়ে ফিরিয়ে আনা হবে, তার তালিকা প্রস্তুত হচ্ছে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630162 – এই লিঙ্কে ক্লিক করুন।
নৌ-বাহিনীর জাহাজ কেশরী সেশেলস – এর পোর্ট ভিক্টোরিয়াতে
মিশন সাগর কর্মসূচির অঙ্গ হিসাবে ভারতীয় নৌ-বাহিনীর জাহাজ কেশরী গতকাল সেশেলস – এর পোর্ট ভিক্টোরিয়াতে নোঙর করেছে। কোভিড-১৯ মহামারীর বিরুদ্ধে লড়াইয়ে বন্ধুভাবাপন্ন দেশগুলিকে সাহায্যের জন্য ভারত সরকার এই জাহাজে করে সেদেশের মানুষের জন্য অত্যাবশ্যক চিকিৎসা সামগ্রী ও ওষুধপত্র পাঠিয়েছে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630162 – এই লিঙ্কে ক্লিক করুন।
অপারেশন সমুদ্র সেতু – নৌ-বাহিনীর জাহাজ জলস্বা ৭০০ জন ভারতীয় নাগরিককে নিয়ে মালদ্বীপ থেকে তুতিকোরিন পৌঁছেছে
সমুদ্র সেতু অভিযানের অঙ্গ হিসাবে ভারতীয় নৌ-বাহিনীর জাহাজ জলস্বা মালদ্বীপের মালে থেকে গতকাল ৭০০ জন ভারতীয় নাগরিককে নিয়ে তুতিকোরিন বন্দরে পৌঁছেছে। এ নিয়ে নৌ-বাহিনীর এই জাহাজটি মালদ্বীপ ও শ্রীলঙ্কায় আটকে পড়া ২ হাজার ৬৭২ জন ভারতীয় নাগরিককে উদ্ধার করে দেশে নিয়ে এসেছে। ভারতীয় নাগরিকদের দেশে ফেরানোর ব্যাপারে মালদ্বীপে ভারতীয় দূতাবাস গুরুত্বপূর্ণ ভূমিকা পালন করেছে। জাহাজে ওঠা সমস্ত যাত্রীর জন্য কঠোর স্বাস্থ্যবিধি মেনে চলা হয়। কোভিড-১৯ সংক্রান্ত নীতি-নির্দেশিকাগুলি সমগ্র যাত্রাপথে কঠোরভাবে মেনে চলা হয়েছে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630084 – এই লিঙ্কে ক্লিক করুন।
কোভিড-১৯ সম্পর্কিত স্বাস্থ্য ও ঝুঁকিপূর্ণ ক্ষেত্রে যোগাযোগ কর্মসূচি বিষয়ক তথ্য সম্বলিত পুস্তিকা প্রকাশ বিজ্ঞান ও প্রযুক্তি দপ্তরের
কেন্দ্রীয় বিজ্ঞান ও প্রযুক্তি দপ্তরের অধীন ন্যাশনাল কাউন্সিল ফর সায়েন্স অ্যান্ড টেকনোলজি কম্যুনিকেশন সম্প্রতি কোভিড-১৯ সংক্রান্ত বিষয়ে এক বছরব্যাপী বিজ্ঞান ও স্বাস্থ্য সংক্রান্ত যে কর্মসূচির সূচনা হয়েছে, তার প্রেক্ষিতে তথ্য সম্বলিত একটি পুস্তিকা প্রকাশ করেছে। এই পুস্তিকায় কোভিড-১৯ জনিত ঝুঁকি, সঙ্কট, বিপর্যয় ও অনিশ্চয়তার মতো বিষয়গুলি দূর করতে দেশে যে সমস্ত বৃহৎ কর্মসূচি গ্রহণ করা হয়েছে, তার যাবতীয় মৌলিক তথ্য এই পুস্তিকায় লিপিবদ্ধ হয়েছে। সম্প্রতি কোভিড-১৯ সংক্রান্ত বিজ্ঞান ও স্বাস্থ্য সংক্রান্ত ক্ষেত্রে বার্ষিক সচেতনতামূলক যে কর্মসূচির সূচনা হয়েছে, তাতে বিজ্ঞান ও স্বাস্থ্যগত ক্ষেত্রের ওপর মানুষের সচেতনতা ও উপলব্ধি বাড়ানোর ওপর গুরুত্ব দেওয়া হয়েছে। এ ধরনের কর্মসূচি গ্রহণের উদ্দেশ্য হ’ল – বর্তমান ও ভবিষ্যৎ উভয় ক্ষেত্রের চ্যালেঞ্জগুলি মোকাবিলায় যথাযথ প্রস্তুত থাকা।
বিস্তারিত বিবরণের জন্য https://pib.gov.in/PressReleseDetail.aspx?PRID=1630192 – এই লিঙ্কে ক্লিক করুন।
প্রত্যন্ত ও বিচ্ছিন্ন এলাকাগুলিতে পরিবহণের জন্য ভারতীয় বিমানবাহিনী এয়ারবোর্ন রেসকিউ পড উদ্ভাবন করেছে
ভারতীয় বিমানবাহিনী উচ্চ পার্বত্য এলাকার প্রত্যন্ত ও যোগাযোগ বিচ্ছিন্ন এলাকাগুলি থেকে কোভিড-১৯ এ গুরুতর আক্রান্ত রোগীদের আকাশপথে উড়িয়ে নিয়ে আসার জন্য রেসকিউ পড বা উদ্ধারের বিশেষ পদ্ধতি আবিষ্কার করেছে। উদ্ধারকার্যে ব্যবহৃত এ ধরনের পডগুলির নির্মাণে সম্পূর্ণ দেশীয় প্রযুক্তি ব্যবহার করা হয়েছে, যা প্রধানমন্ত্রীর আত্মনির্ভর ভারত গঠনের লক্ষ্যে আরও এক কদম অগ্রসর হওয়ার এক বড় পদক্ষেপ।
বিস্তারিত বিবরণের জন্য https://pib.gov.in/PressReleseDetail.aspx?PRID=1630227 – এই লিঙ্কে ক্লিক করুন।
কোভিড-১৯ সংক্রমণ নিয়ন্ত্রণে থ্রিডি অ্যান্টি মাইক্রোবায়াল ফেসশিল্ডের ব্যাপক হারে উৎপাদন ও বাণিজ্যিকীকরণের জন্য গুয়াহাটির এনআইপিইআর প্রতিষ্ঠান এবং হিন্দুস্থান অ্যান্টি বায়োটিক্স লিমিটেডের মধ্যে সমঝোতাপত্র স্বাক্ষর
গুয়াহাটির ন্যাশনাল ইন্সটিটিউট অফ ফার্মাসিউটিক্যালস্ এডুকেশন অ্যান্ড রিসার্চ  কোভিড-১৯ সংক্রমণ প্রতিরোধে পিপিই কিট উৎপাদন করছে। এই প্রতিষ্ঠানটি ত্রিডি প্রিন্টেড অ্যান্টি মাইক্রোবায়াল ফেসশিল্ড উৎপাদনের জন্য ও তার বাণিজ্যিকীকরণের লক্ষ্যে পুণের হিন্দুস্থান অ্যান্টি বায়োটিক লিমিটেডের সঙ্গে সমঝোতাপত্র স্বাক্ষর করেছে।
বিস্তারিত বিবরণের জন্য https://pib.gov.in/PressReleseDetail.aspx?PRID=1630215 – এই লিঙ্কে ক্লিক করুন।
কেন্দ্রীয় পর্যটন মন্ত্রক ‘দেখো আপনা দেশ’ সিরিজের আওতায় ২৯তম ওয়েবইনারের মাধ্যমে মধ্যপ্রদেশের বিস্ময়কর বন্য জীবন তুলে ধরেছে
এই ওয়েবইনার সিরিজের বিশ্বের অন্যতম সমৃদ্ধ জীব বৈচিত্র্যপূর্ণ এলাকা মধ্যপ্রদেশের বিস্ময়কর বন্য জীবনকে ভার্চ্যুয়াল পদ্ধতিতে জনসমক্ষে তুলে ধরা হয়। পর্যটনের ওপর কোভিড-১৯ এর বিরূপ প্রভাবকে বিবেচনায় রেখে মধ্যপ্রদেশ পর্যটন অনলাইনের মাধ্যমে সমৃদ্ধ বন্য জীবনকে তুলে ধরতে এই উদ্যোগ নেয়।
বিস্তারিত বিবরণের জন্য https://pib.gov.in/PressReleseDetail.aspx?PRID=163243 – এই লিঙ্কে ক্লিক করুন।
পিআইবি’র আঞ্চলিক কার্যালয় থেকে প্রাপ্ত তথ্য
· কেরল : ত্রিশূর মেডিকেল কলেজে চিকিৎসাধীন ৪৩ বছর বয়সী এক মহিলার আজ বিকেলে কোভিড-১৯ এ মৃত্যু হয়েছে। এর ফলে, রাজ্যে মোট ১৭ জনের মৃত্যু হয়েছে। রাজ্যের স্বাস্থ্য মন্ত্রী কে কে শৈলজা বলেছেন, কোভিড-১৯ এর কম্যুনিটি সংক্রমণ প্রতিরোধ সরকারের অগ্রাধিকারের বিষয়। দুবাইয়ে আজ আরও একজন কেরলবাসীর কোভিড-১৯ এ মৃত্যু হয়েছে। রাজ্যে ১ হাজার ৯৫ জন রোগী চিকিৎসাধীন রয়েছেন।
· তামিলনাডু : রাজ্যের মুখ্যমন্ত্রী বলেছেন, দেশের মধ্যে তামিলানডুতেই সুস্থতার হার সবচেয়ে বেশি এবং বিশ্বের মধ্যে সবচেয়ে কম মৃত্যু হয়েছে এই রাজ্যেই। কোভিড-১৯ এর সংক্রমণ বৃদ্ধির দরুণ রাজ্যের উপাসনালয়গুলি বন্ধ থাকছে। রাজ্যে গতকাল আরও ১ হাজার ৫১৫ জনের আক্রান্তের খবর মিলেছে। মৃত্যু হয়েছে ১৮ জনের। এর ফলে, রাজ্যে করোনায় আক্রান্তের সংখ্যা ৩১ হাজার ৬৬৭। নিশ্চিতভাবে করোনায় আক্রান্ত হয়েছেন ১৪ হাজার ৩৯৬ জন। এখনও পর্যন্ত মৃত্যু হয়েছে ২৬৯ জনের।
· কর্ণাটক : রাজ্যে আজ থেকে মন্দির, মসজিদ ও গীর্জাগুলি খুলে দেওয়া সত্ত্বেও বড় জমায়েতের বিরুদ্ধে সরকারের কঠোর নিষেধাজ্ঞা বলবৎ থাকছে। রাজ্যে গতকাল আরও ২৩৯ জনের আক্রান্তের খবর মিলেছে। এর ফলে, রাজ্যে করোনায় আক্রান্তের সংখ্যা দাঁড়িয়েছে ৫ হাজার ৪৫২। নিশ্চিতভাবে করোনায় আক্রান্ত হয়েছেন ৩ হাজার ২৫৭ জন। মৃত্যু হয়েছে ৬১ জনের।
· অন্ধ্রপ্রদেশ : প্রায় ৮০ দিন বন্ধ থাকার পর তিরুমালা মন্দিরে পরীক্ষামূলকভাবে পুণ্যার্থীদের দর্শন আজ থেকে শুরু হয়েছে। রাজ্যে গত ২৪ ঘন্টায় আরও ১২৫ জনের সংক্রমণের খবর মিলেছে। এর ফলে, মোট আক্রান্তের সংখ্যা বেড়ে হয়েছে ৩ হাজার ৮৪৩। নিশ্চিতভাবে করোনায় আক্রান্ত হয়েছেন ১ হাজার ৩৮১ জন। মৃত্যু হয়েছে ৭৫ জনের।
· তেলেঙ্গানা : রাজ্যের মন্দিরগুলি আজ থেকে খুলে দেওয়া হয়েছে। রাজ্যপাল শ্রী টি সুন্দরাজন আজ নিজাম ইন্সটিটিউট অফ মেডিকেল সায়েন্সেস ঘুরে দেখেছেন। রাজ্যে গতকাল পর্যন্ত করোনায় আক্রান্তের সংখ্যা ৩ হাজার ৬৫০।
· মহারাষ্ট্র : রাজ্যে ৩ হাজার ৭ জনের করোনায় সংক্রমণের খবর মেলায় আক্রান্তের সংখ্যা বেড়ে হয়েছে ৮৫ হাজার ৯৭৫। এর মধ্যে নিশ্চিতভাবে করোনায় আক্রান্ত হয়েছেন ৪৩ হাজার ৫৯১ জন। সংক্রমণের উৎস স্থল মুম্বাইয়ে আক্রান্তের সংখ্যা ৪৮ হাজারেরও বেশি। পঞ্চম পর্যায়ের লকডাউনে রাজ্য সরকার ধাপে ধাপে লকডাউন শিথিল করার কথা ঘোষণা করেছে।
· গুজরাট : নতুন করে আরও ৪৮০ জনের সংক্রমণের খবর মেলায় রাজ্যে করোনায় আক্রান্তের সংখ্যা বেড়ে হয়েছে ২০ হাজার ৭০। এর মধ্যে নিশ্চিতভাবে করোনায় আক্রান্ত হয়েছেন ৫ হাজার ১৮৬ জন। রাজ্যে এখনও পর্যন্ত মৃত্যু হয়েছে ১ হাজার ২৪৯ জনের। ভগবান দ্বারিকাধীস এবং শ্রী সোমনাথ মন্দির আজ থেকে দর্শনার্থীদের জন্য খুলে দেওয়া হয়েছে।
· রাজস্থান : রাজ্যে নতুন করে ৯৭ জনের সংক্রমণের খবর মেলায় করোনায় আক্রান্তের সংখ্যা বেড়ে হয়েছে ১০ হাজার ৬৯৬। এদের মধ্যে ৭ হাজার ৮১৪ জন রোগী সুস্থ হয়েছেন। হোটেল, রেস্তোরাঁ, ক্লাব, শপিং মল ও অভয়ারণ্যগুলি আজ থেকে খুলে দেওয়া হয়েছে। ঐতিহাসিক স্মৃতিসৌধগুলিও দর্শকদের জন্য আজ থেকে খোলা হয়েছে।
· মধ্যপ্রদেশ : রাজ্যে আরও ১৭৩ জনের সংক্রমণের খবর মেলায় আক্রান্তের সংখ্যা বেড়ে হয়েছে ৯ হাজার ৪০১। নিশ্চিতভাবে করোনায় আক্রান্তের সংখ্যা ২ হাজার ৬৫৮।
· ছত্তিশগড় : রাজ্যে গতকাল আরও ৭৬ জনের করোনায় আক্রান্ত হওয়ার খবর মিলেছে। এর ফলে, আক্রান্তের সংখ্যা বেড়ে হয়েছে ১ হাজার ৭৩। নিশ্চিতভচাবে করোনায় আক্রান্তের সংখ্যা ৮৩৪। রাজ্যের ধর্মীয় স্থানগুলি আজ থেকে খুলে দেওয়া হয়েছে।
· গোয়া : রাজ্যে গতকাল আরও ৩৩ জনের সংক্রমণের খবর মেলায় করোনায় আক্রান্তের সংখ্যা বেড়ে হয়েছে ৩০০। নিশ্চিতভাবে করোনায় আক্রান্ত হয়েছেন ২৩৫ জন। রাজ্যের স্বাস্থ্যমন্ত্রী জানিয়েছেন, কেন্দ্রের কাছে ২০০টি ভেন্টিলেটরের যে দাবি জানানো হয়েছিল, তার মধ্যে ১০০টি আগামীকাল এসে পৌঁছবে বলে মনে করা হচ্ছে।
· মণিপুর : রাজ্যে আরও ৩৭ জন কোভিড-১৯ এ আক্রান্ত হয়েছেন। এদের প্রত্যেককেই ইম্ফলে কোভিড চিকিৎসা কেন্দ্রে পাঠানো হয়েছে। রাজ্যে করোনায় আক্রান্তের সংখ্যা ২০৯। এদের মধ্যে ১৫৭ জন নিশ্চিতভাবে করোনায় আক্রান্ত হয়েছেন।
· মিজোরাম : রাজ্যের পরবর্তী পরিকল্পনা স্থির করতে মুখ্যমন্ত্রী বিধানসভার সদস্য, সরকারি আধিকারিক, বেসরকারি হাসপাতাল সংগঠন, গীর্জা, গ্রাম এবং স্থানীয় পরিষদগুলির প্রতিনিধিদের সঙ্গে এক পরামর্শ বৈঠকে মিলিত হন। আজ মধ্যরাত্রি থেকে লকডাউনের মেয়াদ আরও ২১ দিন বাড়ানো হচ্ছে। মুখ্যমন্ত্রী জোরাম থাঙ্গা জানিয়েছেন, কেবল অনিবার্য কারণেই হোম কোয়ারেন্টাইনে থাকার অনুমতি দেওয়া হবে। অন্যথায়, সকলকেই প্রাতিষ্ঠানিক কোয়ারেন্টাইনে থাকতে হবে।
· নাগাল্যান্ড : রাজ্য সরকার এখনও পর্যন্ত অন্য রাজ্যে আটকে পড়া নাগরিকদের ২৪ কোটি টাকা আর্থিক সাহায্য দিয়েছে। রাজ্যে ২৩৮টি কোয়ারেন্টাইন কেন্দ্রে শয্যা সংখ্যা ১৩ হাজার। কোয়ারেন্টাইন সংক্রান্ত নীতি-নির্দেশিকাগুলি কঠোরভাবে মেনে চলার ক্ষেত্রে রাজ্য দেশের মধ্যে পঞ্চম স্থানে রয়েছে।
CG/BD/SB
(